钦定古今图书集成/明伦汇编/交谊典/第073卷 > 《古诗》
## 钦定古今图书集成/明伦汇编/交谊典/第073卷 > 《古诗》

行行重行行，与君生别离。相去万馀里，各在天一涯道路阻且长，会面安可知。胡马依北风，越鸟巢南枝。
相去日已远，衣带日已缓。浮云蔽白日，游子不顾返。
思君令人老，岁月忽已晚。弃捐勿复道，努力加餐饭。

又

“涉江采芙蓉，兰泽多芳草。采之欲遗谁，所思在远道。”
还顾望旧乡，长路漫浩浩。同心而离居，忧伤以终老。

又

庭中有奇树，绿叶发华滋。攀条折其荣，将以遗所思。
馨香盈怀袖，路远莫致之。此物何足贵，但感别经时。

又

孟冬寒气至，北风何惨栗。愁多知夜长，仰观众星列。
三五明月满，四五蟾兔缺。客从远方来，遗我一书札。
上言长相思，下言久离别。置书怀袖中，三岁字不灭。
一心抱区区，惧君不识察。

又

客从远方来，遗我一端绮。相去万馀里，故人心尚尔。
文彩双鸯鸳，裁为《合欢被》。著以长相思，缘以结不解。
以胶投漆中，谁能别离此。